Poul Nødgaard (DF), 2002-04-17:
Jeg er selvfølgelig ikke enig med hr. Aage Frandsen.
Hr. Frandsen fremstillede det, som om SF overhovedet ikke havde nogen indflydelse på den tidligere regering.
Det er bestemt ikke den erfaring, jeg har haft i de år, jeg har fulgt SF, der har været støtteparti for SR-regeringen.
Jeg skal nok lade være at stå og opremse alle de eksempler, der har været, hvor SF har styret udviklingen.
Jeg takker selvfølgelig for det tilbud, hr. Aage Frandsen har givet om at yde vejledning med hensyn til at indtage den rolle, vi nu har, men jeg tror nok, vi selv finder ud af det.
Det, der skal besvares, er jo så med hensyn til, at der ingen garanti er for, at de 500 mio. kr., der ender ude i kommunerne, også bliver brugt til hjemmehjælp.
Jeg vil både håbe og tro på, at de kommunalbestyrelser, der er rundtomkring, har forstået, at de penge altså skal bruges til ansigt til ansigt-arbejde og ikke, som jeg sagde i mit ordførerindlæg, til nye administrative stillinger.
Det tror jeg nu nok at vores kommunalpolitikere skal sørge for. Jeg går da også ud fra - jeg ved det ikke, jeg har ikke spurgt indenrigsministeren om det, eller hvem der nu sender de 500 mio. kr. ud i løbet af året - at der ligesom på sygehusområdet, hvor der er meget specifikke regler for, hvordan man kan få udløst nogle af pengene til ventelisteproblematikken, også på en eller anden måde sker en vejledning til kommunerne i anvendelsen af de her penge. Hr. Aage Frandsen fremstillede det nærmest, som om kommunerne, når de modtager de penge, godt kan sætte et vejarbejde i gang for pengene.
Det vil jeg altså advare imod, og det vil jeg næppe tro nogen ansvarlige kommunalpolitikere vil gøre.
de parat til at bruge dem til bedre hjemmehjælp.
Det er vi i hvert fald i den kommune, jeg kommer fra, og hvor jeg selv er medlem af socialudvalget og dermed også byrådet.
Hr. Hækkerup presser mig for, hvad der skal ske med kommunerne, hvis nu deres regnskaber for 2001 også viser en overskridelse.
Det spørgsmål vil jeg overhovedet ikke besvare.
Det må være et rent regeringsanliggende, om der skal ske noget, og vi må afvente og se, om det overhovedet skulle ske.
Jeg har i hvert fald set 2-3 kommunale regnskaber for 2001, og hvis alle landets regnskaber ser sådan ud, ser det
bestemt ikke godt ud.
Men det er jo også en ting, der mere eller mindre går tilbage til, at den tidligere regering måske ikke har - nu kan jeg egentlig ikke lide udtrykket - svunget pisken nok over kommunerne og sagt, at de her aftaler altså er noget, der skal holdes.
Jeg er glad for fru Marianne Jelveds opfattelse af, at Dansk Folkeparti har fået stor indflydelse.
Det er ikke en indflydelse, vi vil misbruge på nogen måde, men det er klart, at når vi er kommet i den situation, vi er, vil vi selvfølgelig, lige så vel som Det Radikale Venstre i mange år har haft en afgørende indflydelse i dansk politik, også søge at udnytte den indflydelse, om ikke til det yderste. Jeg synes, det er helt forkert, når fru Marianne Jelved siger, at jeg har skoset den tidligere regering.
Det vil jeg godt have mig frabedt; det har jeg ikke gjort.
Jeg har bare sagt, at den tidligere regering måske godt kunne have løst nogle af de problemer, som de skælder den nuværende regering ud for.
Se bare alle de beslutningsforslag, der stilles om alverdens ting i øjeblikket, som man med stor lethed kunne have løst selv.